钦定古今图书集成/明伦汇编/氏族典/第351卷 > 《廖用贤尚友录》 > 楼钥
## 钦定古今图书集成/明伦汇编/氏族典/第351卷 > 《廖用贤尚友录》 > 楼钥

按《宋史楼钥传》：“钥字大防，明州鄞县人。隆兴元年试
教官，调温州教授，为敕令所删定官，改宗正寺主簿，
历太府宗正寺丞，出知温州。光宗嗣位，召对，除考功
郎，改国子司业，擢起居郎，迁给事中。宁宗受禅，韩𠈁
胄颇有弄权之渐，彭龟年力攻之，𠈁胄转一官，龟年
与郡。钥奏乞留龟年于讲筵，或命𠈁胄以外祠，龟年”
竟去。钥迁为吏部尚书，以显谟阁学士提举江州太
平兴国宫。寻知婺州，移宁国府。罢，仍夺职。告老至再，
许之。𠈁胄尝副钥为馆伴，以钥不附己，深嗛之。𠈁胄
诛，诏起钥为翰林学士，迁吏部尚书。时和好未定，金
求韩，𠈁胄函首，钥曰：“和好待此而决，奸凶已毙之首，
又何足恤？”诏从之。除端明殿学士、签书枢密院事，升
同知，进参知政事。累疏求去，除资政殿学士、知太平
州，辞，进大学士、提举万寿观。嘉定六年薨，谥“宣献。”